På midten av 1970-tallet ble banken hardt rammet av skipsfartskrisen, ikke minst som følge av forretningsforbindelsene til skipsrederen Hilmar Reksten. Rekstens konkursbo og den norske stat forfulgte banken rettslig over en 20-årsperiode, for bankens påståtte kjennskap til Rekstens skjulte midler i utlandet. Resultatet ble to utenomrettslige forlik, begge i bankens disfavør. På den måten endte Hambros Banks forretninger med Hilmar Reksten i katastrofe, både finansielt og i forhold til bortkastet tid og tapte muligheter.